รัฐขาดดุลเงินสด4.53แสนล้านบาท
ผ่าน 5 เดือนแรกของปีงบประมาณ รัฐบาลขาดดุลเงินสด 4.53 แสนล้านบาท เหตุเร่งเบิกจ่ายงบกระตุ้นเศรษฐกิจ
22 มี.ค. 2556

ผ่าน 5 เดือนแรกของปีงบประมาณ รัฐบาลขาดดุลเงินสด 4.53 แสนล้านบาท เหตุเร่งเบิกจ่ายงบกระตุ้นเศรษฐกิจ
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วง 5 เดือนแรกของปีงบประมาณ 2556 รัฐบาลมีรายได้  8.07 แสนล้านบาท สูงกว่าช่วงเดียวกันปีที่แล้ว 1.37 แสนล้านบาท หรือ 20.5% ซึ่งมีปัจจัยหลักมาจากการจัดเก็บภาษีมูลค่าเพิ่ม และภาษีสรรพสามิตรถยนต์ สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่องและผลจากโครงการรถยนต์ใหม่คันแรก
ในขณะที่การเบิกจ่ายเงินงบประมาณมีจำนวนทั้งสิ้น 1.14 ล้านล้านบาท สูงกว่าช่วงเดียวกันปีที่แล้ว 2.46 แสนล้านบาท หรือ 27.4% ซึ่งเป็นผลจากรัฐบาลได้เร่งดำเนินนโยบายทางการคลังของรัฐบาลในการกระตุ้นเศรษฐกิจ ทำให้ดุลเงินงบประมาณขาดดุล 3.38 แสนล้านบาท เมื่อรวมกับดุลเงินนอกงบประมาณที่ขาดดุล 1.15 แสนล้านบาท ส่งผลให้รัฐบาลขาดดุลเงินสดรวม 4.53 แสนล้านบาท
ทั้งนี้ รัฐบาลได้กู้เงินเพื่อชดเชยการขาดดุล 1.55 แสนล้านบาท ทำให้ดุลเงินสดหลังกู้ ขาดดุลทั้งสิ้น 2.97 แสนล้านบาท และเงินคงคลัง ณ สิ้นเดือนก.พ. 2556 มีจำนวนทั้งสิ้น 2.62 แสนล้านบาท
นายสมชัย กล่าวว่า การขาดดุลเงินสดของรัฐบาลที่เกิดขึ้น เป็นไปตามความตั้งใจของรัฐบาลในการเร่งเบิกจ่ายงบประมาณเพื่อกระตุ้นเศรษฐกิจ ในขณะที่เงินคงคลังยังอยู่ในระดับที่สูง สะท้อนให้เห็นถึงฐานะการคลังของรัฐบาลที่อยู่ในระดับที่เข้มแข็งและพอเพียงสำหรับการเบิกจ่ายเงินงบประมาณ